32003R0318
L 046/20
JURNALUL OFÍCIAL AL UNIUNII EUROPENE
REGULAMENTUL (CE) NR. 318/2003 AL COMISIEI
din 19 februarie 2003
de modificare a Regulamentului (CEE) nr. 1274/91 de stabilire a normelor de aplicare a Regulamentului (CEE) nr. 1907/90 privind anumite standarde de comercializare aplicabile ouălor
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 1907/90 al Consiliului din 26 iunie 1990 privind anumite standarde de comercializare aplicabile ouălor (1), modificat ultima dată de Regulamentul (CE) nr. 5/2001 (2), în special articolul 10 alineatul (3) și articolul 20 alineatele (1) și (4),
întrucât:
(1)
Regulamentul (CEE) nr. 1274/91 al Comisiei (3), modificat ultima dată de Regulamentul (CE) nr. 45/2003 (4), adoptă dispozițiile necesare punerii în aplicare a standardelor de comercializare în sectorul ouălor.
(2)
Articolul 31 alineatul (1) litera (a) se referă la controalele efectuate în centrele de ambalare a ouălor clasificate gata pentru expediere și nu la controlul ouălor la plecarea din centrele de ambalare. Trebuie, prin urmare, să se modifice în consecință formularea actuală din articolul 31 alineatul (1) litera (a) pentru a se evita orice confuzie sau eroare de interpretare.
(3)
În vederea garantării unei bune gestionări a spațiului și a prevenirii dezvoltării unor boli dăunătoare, ar putea fi asigurată o rotație în spațiile exterioare rezervate găinilor ouătoare. Păsările trebuie să aibă acces liber la orice loc împrejmuit și, atunci când se practică o rotație într-un sistem extensiv de creștere în aer liber, unde fiecare găină dispune de cel puțin 10 m2, fiecare pasăre trebuie să dispună în orice moment de cel puțin 2,5 m2.
(4)
Este, prin urmare, necesar ca Regulamentul (CEE) nr. 1274/91 să fie modificat în consecință.
(5)
Măsurile prevăzute de prezentul regulament sunt în conformitate cu avizul Comitetului de gestionare a cărnii de pasăre și ouălor,
ADOPTĂ PREZENTUL REGULAMENT:
Articolul 1
Regulamentul (CEE) nr. 1274/91 se modifică după cum urmează:
(1)
La articolul 31 alineatul (1) litera (a), primii termeni din teza „la plecarea din centrul de ambalare” se înlocuiesc cu termenii „la centrul de ambalare, chiar înainte de expediere,”.
(2)
La anexa III litera (a), a treia liniuță se înlocuiește cu următorul text:
„-
spațiile exterioare trebuie să îndeplinească cel puțin condițiile prevăzute la articolul 4 alineatul (1) punctul 3 litera (b) punctul (ii) din Directiva 1999/74/CE a Consiliului, densitatea animalelor neputând fi niciodată mai mare de 2 500 de găini pe hectar de teren disponibil sau de 4 m2 pentru o găină; cu toate acestea, atunci când fiecare găină dispune de cel puțin 10 m2, atunci când se practică o rotație, iar găinile au acces liber la tot spațiul în timpul vieții efectivului de păsări, fiecare spațiu utilizat trebuie să garanteze în orice moment cel puțin 2,5 m2 fiecărei găini;
-
spațiile exterioare nu pot avea o rază mai mare de 150 m de la trapa de ieșire a celei mai apropiate clădiri; cu toate acestea, este autorizată o extindere până la 350 m de la trapa de ieșire a celei mai apropiate clădiri, cu condiția ca, pe ansamblul spațiului exterior, să fie repartizat uniform un număr suficient de adăposturi și adăpătoare, în conformitate cu această dispoziție, și anume cel puțin patru adăposturi la hectar.”
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 19 februarie 2003.